খবরে আরো প্রকাশ, “দেশের প্রাচীনতম ও ঐতিহ্যবাহী আনন্দমোহন কলেজের শতবর্ষপূর্তি উৎসবের প্রস্তুতি চলছিল দুই বছর ধরে। ২৯ ও ৩০ জানুয়ারি ছিল সমাপনী উৎসব। এ নিয়ে পুরো শহরে ছিল সাজ সাজ রব। অনুষ্ঠানে উপস্থিত একজন শিক্ষার্থী নাম প্রকাশ না করার শর্তে বলেন, ৩০ জানুয়ারি সন্ধ্যা সাড়ে সাতটার দিকে সাংস্কৃতিক অনুষ্ঠান শুরুর সময় পেছন থেকে কয়েক হাজার দর্শক ঢুকে পড়ে নারীদের জন্য সংরক্ষিত স্থানে। শুরু হয় হুড়োহুড়ি। এ সময় অধিকাংশ নারী বের হয়ে যেতে পারলেও প্রায় পাঁচ শ’ নারী আটকা পড়েন। উচ্ছৃঙ্খল দর্শনার্থীরা এরই মধ্যে অনেকের শ্লীলতাহানির চেষ্টা করে। ভুক্তভোগীদের চিৎকারে তখন ভীতিকর পরিবেশের সৃষ্টি হয়।” আরো একজন প্রত্যক্ষদর্শী জানান, তিনি এক তরুণকে তার জ্যাকেট খুলে আরেক তরুণীকে সাহায্য করতে দেখেছেন। মাঠের আশপাশের আরও কয়েকজন দর্শনার্থী ঘটনার বিবরণ দিতে গিয়ে বলেন, সেখানে তাঁরা মেয়েদের অনেক জুতা-স্যান্ডেল পড়ে থাকতে দেখেছেন। কয়েক শ প্লাস্টিকের চেয়ার ভাঙা হয়েছে। সেদিনের কথা মনে করতেই ডুকরে কেঁদে ওঠেন আরেক তরুণী। তিনি জানান, সেই উৎসবে অনেকে গেছেন স্বামীর সঙ্গে, কেউ সন্তানের সঙ্গে, কেউ বা সহপাঠীদের সঙ্গে। কয়েক হাজার উচ্ছৃঙ্খল তরুণের এ তাণ্ডব দেখে হতবাক সবাই।